રોટરી હૉલ મુંદ્રા ખાતે તાલુકાની તમામ ફિમેલ હેલ્થ વર્કર તથા આશા બહેનોના ઓરી રૂબેલા અંગેના સંમેલનમાં બોલતા તાલુકા આરોગ્ય અધિકારી ડો. દિનેશ સુતરીયાએ જણાવ્યુ હતું કે મુન્દ્રા તેમજ ગ્રામ્ય વિસ્તારમાં ઓરી રુબેલાની રસીકરણ અભિયાન હેઠળ તાલુકાના ૯ માસથી ૧૫ વર્ષ સુધીના ૪૧૩૩૪ બાળકોને રસી આપવામાં આવશે, તથા વધુ માહિતી આપતા ડૉ. સુતરિયાએ જણાવ્યું હતું કે ઓરી એક જીવલેણ બીમારી છે અને બાળકોને ન્યુમોનિયા, ઝાડા અને મગજના ચેપ જેવા ખુબ જ જીવલેણ રોગોની અસર જલદી થઈ શકે છે. જો સ્ત્રીને ગર્ભાવસ્થા દરમિયાન રૂબેલાનો ચેપ લાગે તો ગર્ભપાત, કસમયની પ્રસુતી કે બાળક ગર્ભમાં જ મૃત્યુ પામે તેવી સંભાવનાઓ વધી જાય છે. આ ગંભીર બીમારીથી બચવા માટે ૧૬ જુલાઈથી ઓરી રૂબેલા રસીકરણ અભિયાન હાથ ધરવામાં આવી રહ્યું છે જેમાં બાળકોની સુરક્ષિત જીંદગી અને સારા સ્વાસ્થય માટે આ રસી સંજીવની સમાન છે અને વાલીઓએ પોતાના બાળકોને સુરક્ષીત જીવન અને સારા સ્વાસ્થય માટે નિર્ભયતાથી બાળકોને રસી અપાવવી જોઈએ તેવો અનુરોધ કર્યો હતો.